Vandag in Woorde: Speletjies deur Kreatiewe bestuurder | Bydraes | Woes - Kreatiewe platform vir Afrikaans
Titel: Vandag in Woorde: Speletjies
Aantal woorde: 364
Datum gepubliseer: 14 Jan 2014
Die nuwe tema vir Vandag in Woorde is 'speletjies'. As ek nou moet verklaar waar ek aan hierdie tema gekom het, kan ek nie. Jou gedagtes het seker ook al op galop gegaan en wanneer jy uit die beswyming wakker skrik dan wonder jy: "hoe het ek nou hierby uitgekom?" Wel hierdie tema is een van daai.
Ewenwel, ons gorrel en dig en maak hierdie week stories oor speletjies.
Speletjies is nie net altyd onskuldige plesierige tydverdryf nie. Mense speel soms baie gevaarlike of wrede speletjies sonder regverdige reëls en met nare gevolge. Was jy al 'n vrywilliglik verpligte speler in sulke speletjies? Kom vertel dan vir ons daarvan.
Daar is 'n wye verskeidenheid speletjies. Kantoor speletjies om mag af te dwing of promosie te bewerkstellig. Politieke speletjies. Kop speletjies. Selfs 'n potjie owerspel hier en daar. Wolf praat in een van verlede week se bydraes van Pretty Women se spel wat op baie maniere gespeel kan word. Komaan, skryf daaroor!
En terwyl ek so aan speletjies dink gaan my gedagtes onwillekeurig terug na my kinderdae se speel.
Ken jy dalk 'Onner die hond se stert'?
Of die een wat begin het met: 'ek het 'n pant, 'n wonderlike pant. Wat moet met hom gedoen word?'
Onthou jy al daai lekker bord speletjies? Slangetjies-en-leertjies. Ludo. Dambord. Chinese Checkers. Monopoly. Cluedo.
En wat van al die lekker buitelug speletjies wat vir goeie oefening ook gesorg het. Wegkruipertjie, bok-in-die-hok, touch's en ag, sommer baie ander.
Dan is daar die meer moderne Pictionary, 30 seconds, Scruples en daai een met die stukkies 'pie' en die vrae oor aardrykskunde, geskiedenis en sport. Wat is sy naam nou weer?
As jong getroudes het ons graag Vrydagaande saam met vriende kaart gespeel. Elke paartjie het met sy koffiebottel vol een en twee sente gekom en probeer om die ander se bottels te stroop. Soms het ons en die familie sommer vir vuurhoutjies of knope gespeel.
Vandag se dae is daar 'n horde rekenaarspeletjies. Sommige erg verslawend. Weet jy waarvan ek praat?